Honderde kunswerke sit teater volDie Atterbury-teater se kunsgalery is oop op Maandae tot Vrydae van 10:00 tot 16:00 en besoekers het tot 20 Augustus om die galery te besoek. (Foto: Verskaf) Die spreekwoord lui: “Genade maak ’n plan.” Só het die Atterbury-teater in Pretoria en die Optog!-teaterinisiatief keer op keer al met hul projekte gewys dat daar altyd met ŉ goeie dosis wilskrag ŉ plan te maak is. In die mees onlangse inisiatief deur die Atterbury-teater en Optog! is kunsentoesiaste en professionele kunstenaars landwyd genooi om aan ŉ nasionale kunskompetisie met die tema “My wêreld” deel te neem. “Ons wildste drome is oortref en daar is kuns van regoor die land ingestuur. Van sover as Upington en Kaapstad,” vertel Jané van Litsenborgh, korporatiewe bestuurder van die Atterbury-teater. Alle inskrywings word vir die volgende drie weke in die Atterbury-teater uitgestal en te koop aangebied. Dié kunswerke kan ook aanlyn besigtig word en die publiek sal dan vir hul gunsteling in elke kategorie kan stem. Die groot verrassing wat op besoekers wag is die 400-sitplek-teater wat in ŉ kunsgalery omskep is. Van Litsenborgh is opgewonde oor dié inisiatief en die ondersteuning wat dit aan kunstenaars bied. “Ons kan nie vertonings hou nie, maar ons kan die kunste op ŉ ander manier ondersteun en emosie en warmte na alle teatergangers bring. “Daar is nie ŉ beter manier om asem in ŉ teater te blaas as om kuns na binne te bring nie. Boonop met soveel kleur, tekstuur en emosies. Alles wat jy van ŉ teaterverhoog af ervaar, is nou ŉ armlengte weg.” Die kompetisie word deur ŉ onafhanklike paneel beoordeel en bestaan uit Anna Davel, Jak de Priester, Lily Brannon en Lize Beekman. Wenners sal deur die paneel aangekondig word. “Soos ons die hele Suid-Afrika uitgenooi het om vir die kunskompetisie in te skryf, nooi ons nou teatergangers en kunsliefhebbers om die kuns te besigtig,” sê Van Litsenborgh. Die Atterbury-teater se kunsgalery is oop op Maandae tot Vrydae van 10:00 tot 16:00 en besoekers het tot 20 Augustus om die galery te besoek. Kunsliefhebbers kan die aanlyn kunsgalery besoek by www.atterburytheatre.co.za/virtual-art-gallery/. Daar kan jy ook vir jou gunstelingkunstenaar stem.